**УГОВОР О ЈАВНОЈ НАБАВЦИ**

***за јавну набавку број 0005***

***Закључен између:***

**НАРУЧИЛАЦ: Дом за смештај старих лица Смедерево, Ул. Старца Вујадина бр. 68, Смедерево**, које заступа директор Ивана Матејић.

**ИЗВОЂАЧ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ПРЕДМЕТ УГОВОРА: Замена столарије**, по спроведеном отвореном поступку јавне набавке радова број 0005

**Члан 1.**

Уговорне стране сагласно констатују да је Наручилац:

- донео Одлуку о спровођењу отвореног поступка јавне набавке радова број 0005, заводни број ове Одлуке код Наручиоца **1866/2020**од ***07.09.2020***.године;

- спровео отворени поступак јавне набавке радова – Замена столарије, у свему према конкурсној документацији и предмеру радова, предметне јавне набавке број 0005;

- донео Одлуку о додели уговора заводни број ***\_\_\_\_\_\_\_\_\_\_\_*** од ***\_\_\_\_\_\_\_\_\_\_*** године, којом је изабрана понуда Извођача бр. ***\_\_\_\_\_\_\_\_*** од ***\_\_\_\_\_\_\_\_\_\_*** године.

**О Б А В Е З Е И З В О Ђ А Ч А**

**Члан 2.**

Извођач се обавезује да радове и услуге из члана 1. овог уговора изведе с пажњом доброг стручњака, у свему у складу са својом понудом број ***\_\_\_\_\_\_\_\_\_*** од ***\_\_\_\_\_\_\_\_\_*** године, законима, техничким и другим прописима, нормативима и стандардима који се примењују у Републици Србији, а за радове, услуге и материјал који су предмет овог уговора.

Уговорне стране сагласно констатују да је Наручилац омогућио Извођачу да пре подношења понуде прегледа терен градилишта и да се упозна са подацима о хидрогеолошким и геотехничким условима терена градилишта и сматра да је искључиво Извођач одговоран за тумачење свих података стављених му на располагање у смислу одређивања цене и прихватања рока извршења уговорених послова, те се сматра да је Извођач прегледао и проучио градилиште и околину и податке на свој терет да у понуди одреди цену и прихвати рок изградње, као и да је проучио:

а) природне услове терена градилишта и околине укључујући и геотехничке услове земљишта

б) хидролошке, хидрогеолошке и климатске услове

в) обим, врсту и природу потребних радова за извршење уговора као и количину и врсту материјала, и опреме Извођача потребних за извршење уговора и отклањање недостатака у гарантном року

г) места и начин приступа градилишту укључујући и смештајни магацински простор за материјал, опрему Извођача и радно ангажована лица који ће му бити потребна

и сматраће се да је Извођач пре подношења понуде прикупио све информације и сагледао све трошкове и добро их протумачио на свој терет, а које се односе како на горе наведено, тако и на ризике, опасности и све друге околности које су могле бити од утицаја на сачињавање понуде такве каква је поднета и из ових разлога сматраће се да се цена дата у понуди односи на извршење уговора у целини, осим у случају наступања околности које се ни са пажњом доброг стручњака нису могле предвидети.

**Члан 3.**

Извођач је носилац права и обавеза извођења предметних радова и обавезује се да својим средствима и својом радном снагом изврши уговорене радове.

Извођач се обавезује да решењем одреди одговорног извођача радова, за све предвиђене врсте радова из понудe, са личном лиценцом.

Одговорни извођач радова мора испуњавати услове прописане важећим Законом о планирању и изградњи.

У случају потребе за изменом одговорног извођача радова, Извођач је у обавези да, пре достављања решења о одређивању нових одговорних извођача радова, претходно писаним путем обавести Наручиоца о разлозима измене напред наведеног одговорног извођача радова и пружи доказе о томе да ново-именовани одговорни извођач радова испуњава све услове прописане важећим Законом о планирању и изградњи. Сва решења о именовању одговорних извођача радова представљају саставни део овог уговора.

**Члан 4.**

Извођач је обавезан да по закључењу уговора, пре увођења у посао, у року до 5 (пет) дана од дана пријема постојеће техничке документације достављене Извођачу од стране Наручиоца, изврши следеће:

- да детаљно изврши преглед и сагледа услове терена и предузме потребне активности за извођење припремних радова;

- да потпише и овери печатом техничку документацију, у складу са Законом о планирању и изградњи.

**Члан 5.**

Извођач се обавезује да у року до 15 (петнаест) дана од дана обостраног потписивања овог уговора, као услов за ступање уговора на снагу, достави Наручиоцу бланко соло меницу за добро извршење посла са меничним овлашћењем попуњеним на износ од 5% од укупне уговорене цене (без ПДВ-а) и картоном (спесименом) овлашћених потписника, која је евидентирана у Регистру меница и овлашћења Народне банке Србије и за коју је издата Потврда о регистрацији менице од стране пословне банке.

Извођач се обавезује да средство финансијског обезбеђења из става 1 овог члана одржава на снази за све време извршења овог уговора, тако да, уколико предметни радови и услуге, из разлога који се не могу приписати Извођачу, не буду завршени у року од 60 (шездесет) дана од дана ступања овог уговора на снагу, средство финансијског обезбеђења за добро извршење посла увек важи минимум 60 (шездесет) дана дуже од уговореног рока за завршетак радова и услуга, односно до потписивања записника о примопредаји, а полисе осигурања за цео период извођења радова до потписивања записника о примопредаји, у противном Наручилац има право да због кршења ове одредбе Уговора, без даље додатне сагласности Извођача, реализује средство финансијског обезбеђења за добро извршење посла које му је у поседу.

Извођач се обавезује да средство финансијског обезбеђења из става 1 овог члана, као услов за ступање Анекса овог уговора на снагу и услов за плаћање, продужи у случају продужења рока за завршетак уговорених радова, у противном Наручилац има право да због кршења ове одредбе Уговора, без даље додатне сагласности Извођача, реализује средство финансијског обезбеђења за добро извршење посла које му је у поседу.

Уколико Извођач у тренутку потписивања Анекса овог уговора за продужетак рока има важеће средство финансијског обезбеђења за добро извршење посла и полисе осигурања сматраће се да је Анекс уговора ступио на снагу. Извођач је дужан да благовремено, најкасније пет дана пре истека рока важења средства финансијског обезбеђења за добро извршење посла и полисе осигурања, продужи рок њиховог важења, под претњом наплате средства финансијског обезбеђења које је у поседу Наручиоца.

Извођач се обавезује да сваки пропуст или грешку коју учини у току извршења уговора одмах исправи о свом трошку.

Уколико се појаве ургентни радови ради спречавања штете на радовима и објекту, а узрок им је у радњи и/или пропуштању Извођача, Извођач је дужан да их без одлагања о свом трошку предузме.

**Члан 6.**

Извођач је дужан да у оквиру уговорене цене за извођење предметних радова, као услов за увођење у посао, достави Наручиоцу:

1. на усвајање односно усаглашавање детаљан Динамички план извођења уговорених радова са јасно назначеним активностима израђен на основу Динамике извођења радова, коју је утврдио Наручилац у сарадњи са Извођачем. Динамички план извођења радова Наручилац и Извођач усаглашавају по закључењу уговора, а најкасније у року од 15 (петнаест) дана од дана закључења уговора. Динамички план мора бити потписан и оверен од стране Извођача. Под Динамичким планом подразумевају се и све његове касније измене усаглашене у периоду реализације овог уговора.Саставни део динамичког плана су ресурсни планови и то:

* план ангажовања потребне радне снаге израђен тако да ангажована радна снага може извршити у задатим роковима позиције радова утврђене Динамичким планом;
* план ангажовања потребне опреме на градилишту;
* финансијски план реализације извођења радова (тј. оквирни план испостављања привремених и окончане ситуације) у току рока за извођење радова;

Извођач је дужан да, у оквиру уговорене цене за извођење предметних радова, изврши и следеће активности и радове:

1. да у року од једног дана од дана увођења у посао прописно огради градилишни простор према усвојеном Динамичком плану и да континуирано у току извођења радова према усвојеном Динамичком плану ограђује простор на којем се изводе радови у складу са прописима;
2. да води градилишну документацију и обезбеђује доказ о квалитету извршених радова и уграђених материјала;
3. да материјал који је у обавези да угради буде у свему према квалитету и саобразан наведеном у Предмеру радова и техничким условима и понуди Извођача, о чему је пре уградње Извођач дужан да достави доказе (сертификате, атестну документацију материјала и др.) у оригиналу достави на увид Надзорном органу, а копију за документацију Надзорног органа;
4. да отклони сву штету коју учини за време извођења радова на објекту и суседним објектима;
5. да у току извођења радова одржава градилиште и редовно уклања сав отпадни материјал;
6. да изради пројекат изведеног објекта;
7. да обезбеди присуство и учешће својих представника у раду Комисије за технички преглед радова, уколико се исти обавља у складу са законским прописима;
8. да отклони све недостатке по примедбама Комисије за технички преглед, у остављеном року уколико се технички преглед обавља у складу са законским прописима;
9. да учествује у примопредаји изведених радова и коначном обрачуну изведених радова;
10. предузима мере за обезбеђење здравља и безбедности на раду, у свему у складу са законом и прописима;
11. да отклони све недостатке по записнику Комисије за примопредају и коначни обрачун;
12. да на погодан начин обезбеди и чува изведене радове и материјал од пропадања, оштећења, одношења или уништења све до примопредаје изведених радова;
13. да у складу са овим уговором отклони све недостатке који се евентуално појаве у гарантном року;
14. да изврши и остале активности прописане Законом о планирању и изградњи, законима, техничким и другим прописима, нормативима и стандардима који се примењују у Републици Србији, а за радове и материјал који су предмет овог уговора.

Техничка документација израђена од стране Извођача по овом уговору, власништво је Наручиоца.

**Члан 7.**

Извођач је обавезан да обезбеди о свом трошку:

1.извођење свих припремних радова на пројекту организације градилишта;

2.грађевинске прикључке (електрична енергија, вода, ПТТ и сл.) и да сноси трошкове утрошене ел.енергије, воде, ПТТ услуга, одвожења смећа и сл.,од дана увођења у посао до примопредаје радова;

3.услове за извођење радова, према усвојеном детаљном динамичком плану;

4.надокнаду трошкова пропасти и оштећења радова и материјала;

5.обезбеђење и чување градилишта односно места извођења радова до примопредаје изведених радова.

**О Б А В Е З Е Н А Р У Ч И О Ц А**

**Члан 8.**

Обавезе Наручиоца су:

1. да преда Извођачу расположиву техничку документацију;
2. да формира радни тим за координацију и комуникацију;
3. да у примереном року решава све захтеве Извођача и доставља одговоре у писаној форми;
4. да обезбеди технички преглед и да учествује у раду Комисије за технички преглед, уколико се исти обавља у складу са законским прописима;
5. да формира комисију за примопредају радова и коначни обрачун и да учествује у раду те комисије.

**УВОЂЕЊЕ ИЗВОЂАЧА У ПОСАО**

**Члан 9.**

Даном испуњења обавезе Извођача из члана 4, члана 5 став 1, члана 6 став 1 овог уговора и обавеза Наручиоца из члана 8 стичу се услови за увођење Извођача у посао.

Наручилац писаним путем благовремено, обавештава Извођача и Надзорни орган о датуму увођења Извођача у посао.

Даном увођења у посао почиње да тече рок за извођење радова.

**РОК ЗА ЗАВРШЕТАК ИЗВОЂЕЊА РАДОВА И УСЛУГА**

**Члан 10.**

Извођач је дужан да радове и услуге из уговора изведе у року од 30 календарских данаод дана увођења Извођача у посао од стране Наручиоца.

Ако Извођач не изврши радове и услуге у року утврђеном претходним ставом овог члана уговора, обавезан је да плати Наручиоцу, на име уговорне казне, износ од 2 промила од укупне уговорене цене из овог уговора са ПДВ-ом за сваки дан закашњења, а кумулативно највише до износа од 5% од укупне уговорене цене из овог уговора са ПДВ-ом, када Наручилац стиче право да по овом основу раскине уговор и по овом основу доцње Извођача реализује средство финансијског обезбеђења за добро извршење посла. Износ наведен у окончаној ситуацији се без даље додатне сагласности Извођача, трајно умањује за износ обрачунате уговорне казне.

Уколико из неоправданих разлога Извођач прекине са извођењем радова или одустане од даљег рада, Наручилац има право да раскине овај уговор, уз наплату средства финансијског обезбеђења за добро извршење посла у целости, као и да захтева од Извођача накнаду штете, до износа стварне штете.

**Члан 11.**

Извођач има право на продужење уговореног рока утврђеног у следећим случајевима:

* ако дође до природних догађаја који имају карактер више силе;
* ванредни догађаји који се нису могли предвидети у време закључења уговора, а не могу се приписати кривици Извођача;
* због кашњења радова проузрокованих неиспуњењем уговорних обавеза осталих учесника на послу, које ангажује Наручилац;
* због прекида рада изазваног актом надлежног органа, за који није одговоран Извођач;
* из свих других разлога који се не могу приписати Извођачу.

Ако наступе околности из претходног става овог члана, Извођач их одмах уписује у грађевински дневник, а у року од 3 (три) дана од настанка узрока доставља у писменој форми, а Извођач или Наручилац састављају предлог за продужење уговореног рока за завршетак радова и међусобно усаглашавају измене Динамичког плана.

Уговорени рок ће бити продужен када уговорне стране о томе сачине Анекс уговора.

Извођач нема право на продужење рока у следећим случајевима:

* ако западне у доцњу са извођењем радова, због ванредних околности које су настале у време када је био у доцњи;
* атмосферских и климатских прилика које су се могле предвидети у време закључења овог Уговора;
* у случају закључења Анекса којим се продужава рок за завршетак радова, Извођач је у обавези да продужи рок важења полиса осигурања и меничних овлашћења.

**УГОВОРЕНА ЦЕНА И УСЛОВИ ПЛАЋАЊА**

**Члан 12.**

Укупна уговорена цена износи:

\_\_\_\_\_\_\_\_\_\_\_\_\_\_\_\_\_\_\_\_ динара без ПДВ-а

словима: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ динара

на основу јединичних цена и количина које су прецизиране по позицијама из предмера радова који чини саставни део понуде Извођача бр. \_\_\_\_\_\_\_\_\_ од ***\_\_\_\_\_\_\_\_\_*** године.

ПДВ се обрачунава и плаћа у складу са законским прописима.

Цена из става 1 овог члана добијена је на основу количина и јединичних цена из усвојене понуде Извођача бр. ***\_\_\_\_\_\_\_\_\_*** од ***\_\_\_\_\_\_\_\_\_*** године.

Јединичне цене из става 3 овог члана су фиксне и обухватају све трошкове које поводом извршења овог уговора има Извођач.

Наручилац ће уговорену цену радова исплатити Извођачу, на начин и у роковима предвиђеним овим уговором, на текући рачун Извођача.

Наручилац се обавезује да Извођачу, у складу са Законом о роковима измирења новчаних обавеза у комерцијалним трансакцијама под условом да је у поседу средства финансијског обезбеђења за добро извршење посла, а у случају окончане ситуације, средства финансијског обзебеђења за отклањање недостатака у гарантном року, плати уговорену цену на следећи начин:

* по привременим ситуацијама у року до 45 (четрдесетпет) дана од дана пријема привремених ситуација на архиви Наручиоца,
* по окончаној ситуацији у року до 45 (четрдесетпет) дана од дана пријема окончане ситуације на архиви Наручиоца.

Уговорне стране су сагласне да су јединичне цене радова из основне понуде фиксне, и да важе за све режиме рада (дневни рад, ноћни рад, рад у сменама, рад викендом и празницима), и да се неће мењати у случају промене цена елемената на основу којих је формирана уговорена јединична цена радова (фиксна цена), осим у случају да су испуњени услови из члана 637 Закона о облигационим односима, а на начин и под условима утврђеним овим чланом уговора.

На основу и у складу са чланом 637 Закона о облигационим односима, уговорне стране су се усагласиле да се уговорене јединичне цене могу изменити само за материјал уколико у току извршења уговора дође до промена цена на тржишту материјала изнад 10% (десет процената) у односу на уговорене јединичне цене материјала које се нису могле предвидети у тренутку ступања на снагу овог уговора, а који утичу на висину цене према структури и анализи уговорених јединичних цена за материјал, уговорена цена се може изменити само за износ који прелази 10% и то само путем Анекса овог уговора и само уз претходну изричиту писану сагласност Наручиоца и то само уколико Извођач није пао у доцњу са извршењем уговора према Динамичком плану на који је сагласност дао Наручилац.

Уколико Извођач захтева измену Уговора из напред наведених разлога, дужан је да докаже основаност захтева достављањем Наручиоцу одговарајућих доказа, као што су примера ради, анализа цена, докази о структури цена, фактуре произвођача, ценовник произвођача и сл.

Наручилац ће уговорену цену радова исплатити Извођачу, на начин и у року предвиђеним овим уговором, на текући рачун Извођача.

Ако у току извођења радова наступе ванредни догађаји који се нису могли предвидети у време закључења Уговора, одговарајуће одредбе овог уговора ће се споразумно изменити, закључењем Анекса.

Не може се захтевати измена уговорних одредби због ванредних околности које су настале по истеку уговореног рока за извођење радова према усаглашеном Динамичком плану.

Под роком за извођење радова подразумевају се и његова каснија продужења по основу ванредног догађаја и по другим уговореним основама.

Као ванредни догађаји у смислу овог уговора сматрају се природни догађаји (земљотрес, поплаве и др.), мере државних органа које се не могу приписати кривици Извођача и све друге околности које се нису могле предвидети у време закључења Уговора, а не могу се приписати кривици Извођача.

Уколико Извођач захтева измену Уговора услед наступања ванредних околности, дужан је да докаже основаност захтева.

**Члан 13.**

Привремене ситуације и окончану ситуацију Извођач испоставља на основу изведених количина и уговорених цена.

Окончану ситуацију Извођач подноси по извршеном техничком прегледу радова, уколико се исти врши и према законским прописима, и потписаном Записнику о примопредаји радова и коначном обрачуну.

Уз привремене ситуације и окончану ситуацију, Извођач је обавезан да достави Наручиоцу:

1. фотокопије записника о извршеној контроли радова који су претходили изведеним радовима, а који се у каснијим фазама не могу контролисати;
2. фотокопије листова грађевинског дневника за претходни месец, за који се испоставља ситуација, обострано потписане и оверене;
3. фотокопије листова грађевинске књиге, за све уговорене и изведене позиције приказане у ситуацији;

4. уз окончану ситуацију, бланко соло меницу за отклањање недостатака у гарантном року, са меничним овлашћењем попуњеним на износ од 5% од укупне уговорене цене без ПДВ-а и картоном (спесименом) овлашћених потписника, која је евидентирана у Регистру меница и овлашћења Народне банке Србије и за коју је издата Потврда о регистрацији менице од стране пословне банке, са роком важности који је 30 (тридесет) дана дужи од истека уговореног гарантног рока из члана 16 став 1 овог уговора.

Уколико Извођач не достави окончану ситуацију са свим прилозима из овог члана, Наручилац неће извршити плаћање позиција за које није достављена комплетна документација.

Извођач, по извршеном прегледу радова и коначном обрачуну, на основу Записника о примопредаји и коначном обрачуну, испоставља окончану ситуацију.

**НЕУГОВОРЕНИ РАДОВИ**

**Члан 14.**

Извођач је обавезан да благовремено, а најкасније 5 (пет) дана пре истека уговореног рока за извођење радова по усвојеном Динамичком плану, достави преко писарнице Наручиоца:

* понуду – предмер и предрачун вишкова и мањкова по позицијама уговорених радова;
* обавештење о потреби за извођењем додатних (непредвиђених радова) са прегледом непредвиђених радова.

У складу са чл. 157 Закона о јавним набавкама, Наручилац може изменити уговор о јавној набавци ако је потреба за изменом настала због околности које савестан наручилац није могао да предвиди и ако се изменом не мења природа уговора, под условом да се уговор закључи са првобитним Извођачем, тако да укупна вредност повећања вредности уговора не може да буде већа од 50% вредности првобитног уговора, с тим што се ограничење односи на укупну вредност свих измена, уколико се уговор мења више пута.

**Члан 15.**

Извођач је дужан да до коначног обрачуна изведених радова,  уговори све додатне радове, као и вишкове и мањкове радова, у складу са чланом 14. овог уговора.

Коначним обрачуном могу бити обухваћени само додатни радови, који су изведени по налогу другог надлежног државног органа и комисије за примопредају и коначни обрачун радова – формиране од стране Наручиоца.

**ГАРАНТНИ РОК**

**Члан 16.**

За изведене радове гарантни рок износи 24 месеца рачунајући од дана примопредаје изведених радова, тј. дана обостраног потписивања записника о примопредаји, без примедби овлашћених лица Наручиоца.

Гарантни рок за уграђени материјал је према гаранцији произвођача, а почиње да тече од дана извршене примопредаје изведених радова, тј дана потписивања записника о примопредаји, без примедби овлашћеног лица Наручиоца.

Уколико је за поједине од уговорених радова или материјала законом, прописом или од стране произвођача утврђен дужи гарантни рок од гарантног рока одређеног ставом 1 и 2 овог члана, важи гарантни рок предвиђен законом, прописом или од стране произвођача, почев од дана примопредаје изведених радова, тј. дана потписивања записника о примопредаји без примедби Наручиоца.

**Члан 17.**

Извођач је дужан да у току гарантног рока, на први писани позив Наручиоца отклони о свом трошку све недостатке који се односе на уговорени квалитет изведених радова и уграђеног материјала, а који нису настали неправилном употребом, као и сва оштећења проузрокована овим недостацима.

Ако Извођач не приступи извршењу своје обавезе из претходног става по пријему писаног позива од стране Наручиоца или корисника и не изврши ту обавезу у року датом у позиву, Наручилац је овлашћен да за отклањање недостатака ангажује друго правно или физичко лице, на терет Извођача и наплати средства финансијског обезбеђења за отклањање недостатака у гарантном року.

Уколико средство финансијског обезбеђења за отклањање недостатака у гарантном року не покрива у потпуности трошкове настале поводом отклањања недостатака из става 1. овог члана, Наручилац има право да од Извођача тражи накнаду штете, до пуног износа стварне штете.

**ДОКУМЕНТИ У ТОКУ ИЗВОЂЕЊА РАДОВА**

**Члан 18.**

Извођач радова је у обавези да на градилишту устројава, чува и води следећу документацију:

* + 1. грађевински дневник у складу са Правилником о садржини и начину вођења књиге инспекције, грађевинског дневника и грађевинске књиге;
    2. грађевинску књигу на прописаном обрасцу са исправно попуњеним заглављем; са скицама и котираним мерама узетим на лицу места, са аналитичким доказом изведених количина, потписом и личним печатом Одговорног извођача радова и Надзорног органа;
    3. динамички план извођења радова са ресурсним плановима, као управљачки документ за организовање, извршење и праћење реализације
    4. атесте, сертификате, извештаје о испитивању и др. уграђених материјала, гарантне листове и друга документа и записнике од важности за период изградње, прегледа и експлоатације објекта.

У току примопредаје и коначног обрачуна изведених радова између Наручиоца и Извођача, Извођач је обавезан да сву документацију вођену у току реализације уговора, записнички преда Наручиоцу.

**ПРИМОПРЕДАЈА**

**Члан 19.**

Извођач је у обавези да писмено обавести Наручиоца о року завршетка одређених радова и спремности истих за технички преглед, уколико се исти врши у складу са законским прописима, најкасније 5 (пет) дана пре завршетка свих радова.

Технички преглед радова обезбеђује Наручилац, у складу са Законом.

**Члан 20.**

Извођач је дужан да учествује у раду Комисије за технички преглед, уколико се исти врши у складу са законским прописима и да поступи по свим захтевима те Комисије.

Наручилац и Извођач су дужни да Комисији за технички преглед обезбеде сву потребну документацију према Закону о планирању и изградњи и прописима.

Уколико Комисија за технички преглед у свом извештају констатује примедбе на изведене радове, Извођач је у обавези да их отклони у року који предложи Комисија.

Уколико Извођач у остављеном року не поступи по примедбама Комисије за технички преглед, Наручилац ће ангажовањем трећих лица отклонити недостатке, о трошку Извођача.

По добијеном позитивном извештају Комисије за технички преглед, Наручилац и Извођач ће, без одлагања, а најкасније у року од 7 (седам) дана, приступити примопредаји и коначном обрачуну изведених радова.

**Члан 21.**

Примопредају и коначни обрачун изведених радова врши комисија за примопредају и коначни обрачун у две фазе:

1) I фаза – примопредаја: квалитативна примопредаја свих изведених радова и примопредаја документације из овог уговора. У току примопредаје, комисија формира Записник о примопредаји, који потписују сви чланови комисије и учесници у раду комисије;

2) II фаза - коначни обрачун: израда коначног обрачуна за изведене радове, као саставног дела јединственог Записника о примопредаји и коначном обрачуну, који потписују сви чланови комисије и учесници у раду комисије.

Уколико од стране комисије буду констатовани недостаци, Извођач је дужан да и те недостатке отклони у остављеном року. У противном, Наручилац ће отклонити недостатке о трошку Извођача, ангажовањем трећих лица.

Извођач по основу Записника о примопредаји и коначном обрачуну и коначног обрачуна испоставља окончану ситуацију.

Записник о примопредаји и коначни обрачун могу бити јединствен или два одвојена документа.

**РАСКИД УГОВОРА**

**Члан 22.**

Наручилац има право на једностран раскид Уговора у следећим случајевима:

* ако Извођач не започне радове најкасније до 5 (пет) дана од увођења у посао;
* ако Извођач својом кривицом касни са извођењем радова у односу на уговорену динамику више од 10 (десет) дана и не предузима одговарајуће мере и акције за скраћење и елиминацију кашњења;
* ако Извођач радове изводи неквалитетно;
* ако Извођач, из неоправданих разлога, прекине извођење радова и исте не настави по истеку рока од 7 (седам) дана, или ако одустане од даљег рада;
* ако Извођач не спроводи мере здравља и безбедности на раду и ПП заштите;
* ако Извођач није успео или је одбио да достави средство финансијског обезбеђења за отклањање недостатака у гарантном року;
* и у свим другим случајевима повреде овог уговора или повреде закона и прописа.

У случају раскида уговора Наручилац има право да за предметне радове ангажује другог Извођача и наплати средства финансијског обезбеђења које су му у поседу. Извођач је у наведеном случају обавезан да надокнади Наручиоцу штету, која представља разлику између цене предметних радова по овом уговору и цене радова новог Извођача за те радове.

**Члан 23.**

Уговор се раскида писаном изјавом која се доставља другој уговорној страни. Уговор се сматра раскинутим од дана достављања изјаве. Изјава мора да садржи основ за раскид уговора.

**Члан 24.**

Сву штету која настане раскидом уговора о извођењу радова сноси она уговорна страна која је својим поступцима или разлозима довела до раскида уговора.

**Члан 25.**

У случају раскида уговора, Извођач је дужан да изведене радове обезбеди од пропадања, као и да Наручиоцу преда пројекат изведеног објекта и пресек изведених радова до дана раскида уговора. Трошкове сноси уговорна страна која је одговорна за раскид уговора.

**ЗАВРШНЕ ОДРЕДБЕ**

**Члан 26.**

Уговорне стране су сагласне да је за решавање свих спорова из овог уговора и у вези са овим уговором, који настану у извршењу овог уговора, бити надлежан суд у Београду.

Измене и допуне овог уговора пуноважне су само уколико су учињене у писаној форми путем Анекса овог уговора.

За све што није предвиђено овим Уговором, уговорне стране су сагласне да ће се применити одговарајуће одредбе Закона о планирању и изградњи и подзаконских општих аката и Закона о облигационим односима и других закона и прописа који уређују предмет овог уговора.

**Члан 27.**

Саставни део овог Уговора чине:

* усвојена понуда Извођача бр. ***\_\_\_\_\_\_\_\_\_*** од ***\_\_\_\_\_\_\_\_\_\_\_*** године;
* Предмер радова;
* Одлука Наручиоца о додели уговора бр. ***\_\_\_\_\_\_\_\_\_\_*** од ***\_\_\_\_\_\_\_\_\_\_*** године;

- средства финансијског обезбеђења за озбиљност понуде, добро извршење посла и отклањање недостатака у гарантном року.

**Члан 28.**

Овај уговор ступа на снагу када кумулативно буду испуњени следећи услови:

- када уговор потпишу обе уговорне стране;

- када Извођач преда Наручиоцу средство финансијског обезбеђења из члана 5 став 1 овог уговора.

Уговорне стране су сагласне да ће се сматрати да овај уговор није ступио на снагу, уколико Извођач не достави средство финансијског обезбеђења из претходног става овог члана уговора у свему у складу са прецизираним чланом 5 став 1 овог уговора, у том случају Наручилац има право да наплати средство финансијског обезбеђења за озбиљност понуде.

**Члан 29.**

Овај уговор закључен је у 4 (четири) истоветна примерка, по 2 (два) за сваку од уговорних страна.

**ИЗВОЂАЧ** **НАРУЧИЛАЦ**

директор

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ивана Матејић